
Mély neurális hálózatok hatékony ritkítása modell alapú megerősítéses tanulás alkalmazásával

A mély neurális hálók az elmúlt években kimagasló eredményt mutattak az objektumdetektálás területén, az erőforráskorlátos eszközökön való alkalmazásuknak azonban gátat szab a nagy számításikapacitás-igényük és méretük. A probléma megoldására használatos a ritkítás, melynek célja egy neurális háló modell paramétereinek csökkentése a pontosság jelentős mértékű romlásának elkerülése mellett. A hagyományos ritkítás egyik korlátossága, hogy a mély neurális hálókban az egyes rétegek közötti összefüggések teljeskörű feltérképezése a variációk hatalmas száma miatt lehetetlen, így csupán megfigyelésből adódó szabályokra támaszkodik.
A probléma megközelíthető megerősítéses tanulás alkalmazásával, melynek során az ágens emberi beavatkozás nélkül igyekszik megtalálni az optimális eltávolítandó paramétereket a modell minden rétegéhez. Ez egy jelenleg is nyitott téma az irodalomban, ám a létező megoldások legnagyobb hátulütője, hogy az ágens számára a két legfontosabb környezeti változót - a paramétersűrűséget és a pontosságromlást - a modell tényleges ritkításával és tesztelésével határozzák meg futási időben, ami nagymértékben lelassítja a megerősítéses tanítási folyamatot.
Munkám során egy olyan megerősítéses tanulás alapú rendszert valósítok meg, mely a YOLOv4 objektumdetektor optimális ritkítását teszi lehetővé a tanítási folyamat idejének csökkentése mellett. Az eddig létező megoldásokhoz képest a rendszert egy olyan állapotbecslő hálóval egészítem ki, mely a környezeti változókat képes megbecsülni az addig törölt paraméterek mennyiségének és az rétegekhez választott redukáló tényezők függvényében. Így a környezet szimulálására alkalmas, a környezeti változók meghatározásához szükséges hosszadalmas műveletek szerepét veszi át, nagyságrendekkel növelve így a tanítás sebességét. Az állapotbecslő hálót önfelügyelt tanítás segítségével tanítom be, automatikusan generált adatok felhasználásával.
Az elkészült rendszerrel sikeresen előállt a YOLOv4 modell egy olyan redukált változata, mely a paramétereinek nagymértékű csökkenése mellett az eredetinél jobb pontosságot ért el a teszt adatbázison. Mindezzel felülmúlja az általam definiált ritkítási szabályokkal generált modell teljesítményét a ritkaság és pontosságromlás tekintetében. Továbbá, a sebességet illetően az ágens tanítása nagyságrendekkel gyorsabban végezhető el, mint ha az adott feladatot a már publikált módszerekkel közelítenénk meg.

